**МОТИВИ**

**към Наредба за изменение и допълнение (НИД) на Наредба № 16 от 12.08.1999г. за ограничаване на емисиите на летливи органични съединения при съхранение, товарене или разтоварване и превоз на бензини (обн., ДВ, бр. 75 от 1999 г.; изм., бр. 9 от 2008 г. изм. и доп. бр.33 от 2012г., бр.14 от 2014г., бр.45 от 2016г., бр.12 от 2018г., бр.7 от 2019г.), (Наредба №16)**

**I. Причини, които налагат разработването на НИД на Наредба №16:**

1. С Решение № 9376/09.07.2018г. по административно дело № 857/2017г. и Решение № 35/03.01.2019г. по административно дело № 11676/2018г. (обн., ДВ, бр.7 от 2019г., влязло в сила от 22.01.2019г.) на Върховния административен съд (ВАС) се възстановяват отменените разпоредби с НИД на Наредба № 16 (обн., ДВ, бр. 33 от 27.04.2012г.):

1.1. В чл.4 е посочена началната дата, от която се прилагат изискванията на чл.3 за проектиране, оборудване и експлоатиране на инсталациите за съхранение на бензини.

1.2. Редакцията на чл.6 от отменената НИД предвижда, че всички терминали с инсталации за товарене или разтоварване на автоцистерни се оборудват само с площадки за дънно пълнене, които отговарят на техническите изисквания, посочени в приложение № 3 към Наредба № 16. Възстановената редакция на чл.6 преди изменението му с отменената НИД предвижда, че всички терминали с инсталации за товарене или разтоварване на автоцистерни се оборудват с не по-малко от една товарна площадка за дънно пълнене, която отговаря на техническите изисквания, посочени в приложение № 3 към Наредба № 16.

1.3. В чл.7 е посочена началната дата, от която се прилагат изискванията на чл.5 и 6 за проектиране, оборудване и експлоатиране на инсталациите за товарене или разтоварване на бензини в терминалите и на терминали с инсталации за товарене или разтоварване на автоцистерни.

1.4. В чл.10 е посочена началната дата, от която се прилагат изискванията на чл.8 при конструиране и експлоатация на подвижни цистерни за превоз на бензини.

1.5. Измененията в чл.11, въведени с отменената НИД, касаят обектите, спрямо които не се прилагат изискванията на чл.8 – подвижните цистерни, пуснати в експлоатация. С отмяната на НИД се възстановява редакцията на чл.11, според която изискванията на чл.8 не се прилагат спрямо регистрираните цистерни.

1.6. Изменя се заглавието на Глава пета във връзка със зареждане на моторни превозни средства на бензиностанциите.

1.7. В чл.13 е посочена началната дата, от която се прилагат изискванията на чл.12 за проектиране, оборудване и експлоатиране на съоръженията за зареждане на инсталациите за съхранение на бензини в бензиностанциите.

1.8. В чл.16 се актуализират разпоредби.

1.9. Измененията и допълненията в §1 засягат основно легалните определения за „бензинови пари“, „съществуваща бензиностанция“, „нова бензиностанция“, „нова подвижна цистерна“, „производителност на терминал“, „система, съответстваща на Етап II на улавянето на бензиновите пари“, „ефективност на улавянето на бензинови пари“ и „съотношение пари/бензин“, съгласно изискванията на Директива 2009/126/ЕО на Европейския парламент и на Съвета от 21 октомври 2009 година относно Етап II на улавянето на бензиновите пари при зареждането на моторни превозни средства на бензиностанции (Директива 2009/126/ЕО).

1.10. С Приложение № 6 към чл.14г, ал.3 от Наредба №16 се предвижда знак за маркиране на бензиноколонката при съответствие на системата на Етап II на улавянето на бензиновите пари с чл.14б, т.2. Съгласно Директива 2009/126/ЕО (чл.5, §3), когато дадена бензиностанция е инсталирала система, съответстваща на Етап II на улавянето на бензиновите пари, държавите-членки гарантират, че тя поставя знак, стикер или друго обозначение на бензиноколонката или в близост до нея, с което потребителите се информират за този факт.

1.11. В Приложение №2 и Приложение №3 се актуализират разпоредби и се уеднаквяват разпоредбите с действащи международни споразумения (Гьотеборгския протокол към Конвенцията за трансгранично замърсяване на въздуха на далечни разстояния).

2. Разпоредбата на чл. 195, ал. 2 от Административнопроцесуалния кодекс предвижда задължение за компетентния орган да уреди правните последици от отменения нормативен акт в срок не по-дълъг от три месеца от влизането в сила на съдебното решение.

**II. Целите, които се поставят:**

1. Пълно транспониране на Директива 2009/126/ЕО в частта, която касае определенията и въвеждане на образец на знак за маркиране на бензиноколонката при съответствие на системата на Етап II на улавянето на бензиновите пари с изискванията на директивата;

2.Отмяна на изтекли срокове на разпоредби, актуализация на разпоредби и въвеждане на национални разпоредби, отнасящи се до прилагането на Директива 2009/126/ЕО.

**III. Финансови и други средства, необходими за прилагането на НИД на Наредба №16:**

Предложеният проект на акт не води до въздействие върху държавния бюджет.

**ІV. Очаквани резултати от прилагането на НИД на Наредба №16:**

1. Очакваните резултати са свързани с пълно хармонизиране на изискванията на националното законодателство с изискванията на Европейския съюз в областта на опазване чистотата на въздуха, съгласно дефинициите и разпоредбите на Директива 2009/126/ЕО. Когато дадена бензиностанция е инсталирала система, съответстваща на Етап II на улавянето на бензиновите пари, трябва да бъде поставен стикер (Приложение №6 от НИД на Наредба №16) на бензиноколонката, с което потребителите се информират за този факт.

2. Очаква се да бъде постигната правна яснота посредством актуализиране на разпоредби, отмяна на изтекъл срок на разпоредби и прецизиране на разпоредбите, свързани с прилагане на международни споразумения в областта на опазване чистотата на атмосферния въздух .

**V. Анализ на съответствието с правото на Европейския съюз:**

Изготвена е таблица за съответствие на НИД на Наредба №16 с Директива 2009/126/ЕО.